Herwin en hergebruik: Idees vir ŉ groener Kersfees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Herwin en hergebruik: Idees vir ŉ groener Kersfees
Herwin en hergebruik: Idees vir ŉ groener Kersfees
ʼn Wit Kersfees met sneeuvlokkies wat dwarrel mag dalk aanloklik klink, maar vir my is daar niks beter as ʼn groen Kersfees in sonnige Suid-Afrika nie. Om dit sommer nog groener te maak, gaan ons op herwinning en hergebruik as een van ons nuwe familietradisies fokus. Daar is baie maniere om die hoeveelheid plastiek wat na Kersfees op die ashoop beland te verminder.
Die maklikste manier om ʼn groen geskenk te gee is deur weg te beweeg van items wat jy kan toedraai. Jy kan vir ʼn besige ma wat nie by alles uitkom nie, die dienste van ʼn skoonmaker reël, om elke week een dag te kom uithelp vir ʼn maand of so. Jy gee sodoende vir haar die waardevolle geskenk van tyd vir haarself.
Jy kan vir jou pa die dienste van ʼn organiseerder reël om hom te help om sy werkskamer en motorhuis uit te sorteer en te organiseer. Hy sal dan heerlik in orde kan werskaf.
Vir jou suster kan jy kaartjies vir ʼn konsert koop, of ʼn dag by die spa saam met ʼn vriendin borg.
Sommige mense sal geskok wees oor hierdie voorstel, maar waarom gee ons nie tweedehandse geskenke vir ons vriende en familie nie? Tonne plastiekprodukte word jaarliks vervaardig en ook jaarliks weggegooi. Deur nie net nog ʼn nuwe plastiekproduk te koop nie, dra jy jou klein deeltjie by tot die vervaardiging van beter produkte, en minder plastiek wat die aarde besoedel.
Indien die idee van tweedehandse geskenke jou koue rillings gee, kan jy probeer om soveel as moontlik houtprodukte te koop.
Maak al die plastiekverpakking bymekaar en laai dit na Kersfees by jou naaste herwinningsdepot af.
Maak jou geskenke versigtig oop sodat jy die geskenkpapier kan hou om volgende jaar weer te gebruik. Jy kan ook jou eie geskenkpapier maak deur ou koerante te verf of stempels te gebruik. Kyk ook in jou kaste vir linte en afvalstukke materiaal om die geskenke mooi mee toe te draai.
Gebruik lapsakke wanneer jy jou Kersinkopies gaan doen.
ʼn Goeie idee is om ʼn lewendige boom te koop. Koop ʼn inheemse boom in ʼn pot, wat jy dan na die tyd in jou tuin kan plant, of aan iemand kan skenk wat dit kan gebruik. Jy kan ook die boom in ʼn pot hou en volgende jaar weer gebruik. Indien jy ʼn plastiekboom verkies, gebruik elke jaar dieselfde boom. Moenie elke jaar ʼn nuwe een koop nie.
Maak jou eie Kerskaartjies met afvalstukkies papier wat in die huis rondlê. Jy kan ook jou eie papier maak. Digitale kaartjies is ʼn wonderlike manier om papier heeltemal uit te skakel.
Maak geskenke self. Die tyd en werk wat hierin gaan, maak dit ekstra spesiaal. Jy kan geskenke koop wat van herwinde materiale gemaak is, en ook produkte wat plaaslik vervaardig is. Probeer ook om hierdie jaar minder geskenke te koop.
Koop herlaaibare batterye vir speelgoed wat batterye vereis.
Elke kind hoef nie twintig geskenke te kry nie. Een goeddeurdagte geskenk is baie meer betekenisvol vir die ontvanger, sowel as vir die omgewing.